Brian Mikkelsen (KF), 2000-01-14:
Folkehøjskolerne repræsenterer en efter vores mening meget vigtig del af dansk kultur - en del, der er værd at styrke og bevare, så folkehøjskolerne både kan spille en rolle i vores demokrati og også i hele uddannelsesdebatten.
I Det Konservative Folkeparti har vi op gennem historien støttet og arbejdet for den danske folkeoplysning, og det vil vi selvfølgelig også fortsætte med at gøre.
Men det er ikke ensbetydende med, at vi støtter hele højskoleideen for at bevare alle de højskoler, der er i dag, for enhver pris.
Et godt højskoleudbud er ikke nødvendigvis ensbetydende med alle de folkehøjskoler, der er i dag. Det er vigtigt, at vi holder os for øje, at højskolerne gennem alle årene er kommet og gået. Mange skoler er opstået i tidens løb, fulgt med de strømninger, der er i samfundet på det tidspunkt, og mange skoler har måttet lukke.
Det er udviklingen, der præger tidens holdninger og modeluner, og som hele tiden stiller nye krav til skolerne.
Det vil sige, at for os handler en revidering af loven om de frie kostskoler således ikke om at forsøge udelukkende at bevare de eksisterende skoler og hjælpe dem gennem svære tider.
Det drejer sig derimod om at bevare ånden og den oprindelige idé bag folkehøjskolerne.
Derfor er vi fra konservativ side også tilfredse med, at lovforslaget præciserer og uddyber formålsbestemmelsen og fastslår, at undervisningen skal være af bred, almendannende karakter.
Lovforslaget præciserer således klart og tydeligt, at den brede, almene oplysning skal udgøre mindst halvdelen af undervisningen for den enkelte elev, ligesom vi også godt vil have det. Dermed skulle de kurser af mere eller mindre tvivlsom karakter, vi har set rundt omkring på landets folkehøjskoler gennem de seneste år, være ryddet af vejen.
Højskolerne har været trængt.
Derfor var vi også med til at skaffe ekstra penge til højskolerne sidste år og forsøgte også igen i år, og det er også kommet op på et rimeligt niveau.
Det kræver så også, at højskolerne selv griber i egen barm og sørger for, at alle højskoler lever op til de bestemmelser, der er om, at man ikke skal komme med for meget ferieaktivitet, for meget fritidsaktivitet, med statstilskud.
Det synes jeg også folkehøjskolerne selv har været med til at rive op i, og der er ikke mange slemme eksempler tilbage.
Et andet vigtigt element i lovforslaget er tydeliggørelsen af skolernes værdigrundlag. Det er vigtigt, at der sker en tydeliggørelse af skolernes værdigrundlag og holdninger for den brede offentlighed, så ingen er i tvivl om, hvilke holdninger og attituder den enkelte skole bygger på.
Der skal herske klarhed og gennemskuelighed omkring de danske folkehøjskoler.
Vi er også glade for, at loven fastslår, at selve samværet er en væsentlig del af folkehøjskolernes grundlag.
Fra konservativ side mener vi, at det er vigtigt at sikre, at samværet bevares i sin nuværende form, og det betyder, at størstedelen af skolernes elever fortsat skal bo på skolerne.
Forsøger vi at bløde op på dette ved at tillade, at en større del af eleverne kun er på skolen i løbet af dagtimerne, risikerer vi at ødelægge det intense miljø, som er en del af højskolernes særpræg.
Gennem de senere par år har der også været en beklagelig tendens til, kan man se af de forskellige undersøgelser, at eleverne hovedsagelig kommer fra mere velstående samfundslag.
Vi fastslog allerede under behandlingen af redegørelsen tilbage i 1997, at vi mener, der ligger en vigtig opgave for skolerne i, at alle samfundsgrupper skal repræsenteres på folkehøjskolerne.
Folkehøjskolen skal være et sammensurium, et mødested, hvor man bryder med hinandens meninger og der opstår nogle nye for alle danskere.
I lovforslaget lægges der også op til, at en formindsket deltagerbetaling er løsningen på problemet.
Det tror vi også på.
Det må være sådan, at det må være overskueligt for alle, når man sammenligner med, hvad man ellers har af kost- og huspriser derhjemme, at kunne deltage i et forløb på en folkehøjskole.
Så alt i alt mener vi fra konservativ side, at vi har at gøre med et godt, gennemarbejdet lovforslag, som vi umiddelbart kan støtte.